leer | Om te probeer verstaan
Verveeld? Hoe om die dag om te kry, hoe om die dag aan te gryp.
Posted on Januarie 23, 2011 by Retha Faurie | 1 comment
Dis 'n ongewone vraag: Hy vertel my dat sy vriendin 8 ure 'n dag alleen op kantoor moet spandeer, onmiddelik moet los waarmee sy besig is as werk inkom, maar net so 2 ure 'n dag se werk het om te doen. Sy sukkel al saans om te slaap van pure verveling. Sy is nie dom nie, en sy soek iets om haar brein mee besig te hou. Sy het Internet by die werk, maar dit sal nie aanvaarbaar wees om dit vir hoë verkeer soos Youtube te gebruik nie.
Watse raad, vra hy my, kan ek gee om hierdie jong vrou besig te hou?
Hier is my vinnige gedagtelys. Liewe leser, voeg gerus enige ander gedagtes by waaraan jy kan dink.
> Lees. Oor enigiets wat jou interesseer
> Blokraaisels, suduko, rekenaarspeletjies
> Begin deelneem, buite werksure, aan enigiets wat jy voor kan voorberei. As jy bv. deel van 'n dramagroep word, kan jy woorde inoefen, as jy Sondagskool gee kan jy dink oor hoe om jou les beter aan te bied, as jy vir 'n liefdadigheid werk kan jy bemoedigende kaartjies of SMSe skryf vir mense met wie jy werk, as jy by toastmasters vir 'n kursus inskryf kan jy jou toesprake uitdink.
> Vat CD's waarvan jy hou werk toe en leer om regtig, heelhartig, te luister. Meeste mense deesdae "luister" musiek as 'n agtergrond vir ander dinge, hulle leer nie om musiek regtig te waardeer nie.
> Skryf vir 'n korrespondensiekursus in iets in.
> Vind iets wat jy kan maak/ vervaardig. Dalk is daar selfs 'n mark vir wat jy maak, en kry jy 'n ekstra inkomste daaruit. (Juwele maak met krale vat bv. min plek, en kan maklik uit die pad geskuif word vir ander werk.)
> Raak geinteresseerd in blogs of forums, (mens kry blogs of forums oor byna enige onderwerp), en begin daar kommentaar lewer.
> Word die meisie van wie almal vertel, "Wow, sy onthou almal se verjaarsdae, sy onthou altyd om dankie te sê vir die kleinste dingetjie. Sy is regtig bedagsaam." Gebruik bietjie van jou spaartyd om 'n verjaardaglys op te stel, te dink of iemand wat jy ken dalk 'n bemoedigende e-pos nodig het, of 'n dankie-oproep iewers goed sal afgaan, ens.